25 साल बाद भारत में टॉस हारकर टेस्ट जीता ऑस्ट्रेलिया, रोहित की कप्तानी में पहला मैच हारे
India Vs Australia (IND VS AUS) Indore Test Match Record Update; - Australia v India Cricket Team Records & Stats इंदौर टेस्ट में करारी हार के बाद भारतीय कप्तान रोहित शर्मा ने कहा है कि स्पिन फ्रेंडली पिच पर खेलने का फैसला सामूहिक था। हम जानते थे यह हमारे बल्लेबाजों के लिए भी चैलेंजिंग होगा
भारत को इंदौर टेस्ट में करारी हार झेलनी पड़ी है। चार मैचों की सीरीज के तीसरे मुकाबले को ऑस्ट्रेलिया ने 9 विकेट से जीत लिया। भारत अब भी सीरीज में 2-1 से आगे है। बॉर्डर-गावस्कर ट्रॉफी की यह सीरीज ड्रॉ रहेगी या फिर भारत जीत हासिल करेगा, इसका फैसला अहमदाबाद में 9 से 13 मार्च के बीच होने वाले चौथे टेस्ट से होगा।
इंदौर के होलकर स्टेडियम में हुए तीसरे टेस्ट के दौरान कई अहम रिकॉर्ड बने। जैसे, भारतीय सरजमीं पर ऑस्ट्रेलिया ने 25 साल बाद टॉस हारने के बाद कोई टेस्ट जीता है। वहीं, रोहित शर्मा ने अपनी कप्तानी में पहला टेस्ट गंवाया। यह बॉल के लिहाज से किसी देश की सबसे छोटी घरेलू टेस्ट हार भी है।
इस खबर में आप तीसरे टेस्ट मैच में बने तमाम अहम रिकॉर्ड देखेंगे...
उससे पहले नजर डाल लेते हैं मैच के रिजल्ट पर
इंदौर टेस्ट में ऑस्ट्रेलिया ने गुरुवार को भारत को 9 विकेट से हरा दिया। भारत ने 76 रन का टारगेट दिया था, जिसे ऑस्ट्रेलिया ने खेल शुरू होने के 76 मिनट में ही हासिल कर लिया है। ट्रेविस हेड ने 49 रन की पारी खेली। इस जीत से कंगारू टीम ने चार मुकाबलों की सीरीज में 2-1 से वापसी की। सीरीज का आखिरी टेस्ट 9 से 13 मार्च तक अहमदाबाद के नरेंद्र मोदी स्टेडियम पर खेला जाएगा। पूरी खबर पढ़ें
अब देखिए 10 रिकॉर्ड्स...
1. 25 साल बाद ऑस्ट्रेलिया ने भारत में टॉस हारकर टेस्ट जीता 
ऑस्ट्रेलिया ने 25 साल बाद भारत में टॉस हारकर टेस्ट जीता है। इससे पहले, 25 मार्च 1998 को बेंगलुरु के चिन्नास्वामी स्टेडियम में ऐसा हुआ था। कंगारुओं ने वह मैच 8 विकेट से जीता था।
2. भारत ने घर में सबसे कम बॉल में टेस्ट गंवाया
भारतीय टीम ने अपने घरेलू मैदान पर सबसे कम बॉल में कोई टेस्ट मैच गंवाया है। इससे पहले, भारतीय टीम साल 1951-52 में कानपुर में 1459 गेंदों पर इंग्लैंड से हारी थी। ग्राफिक में देखें...
3. स्मिथ 2013 से भारत में सबसे ज्यादा टेस्ट जीतने वाले विदेशी कप्तान
स्टीव स्मिथ पिछले 10 साल में भारतीय सरजमीं पर सबसे ज्यादा 2 टेस्ट जीतने वाले विदेशी कप्तान बने हैं। स्मिथ ने 2017 में पुणे टेस्ट जीता था। बीच में इंग्लिश कप्तान जो रूट ने चेन्नई टेस्ट में भारत को हराया था। ऑस्ट्रेलिया दुनिया की इकलौती टीम है जिसने पिछले 10 साल में भारत में 2 टेस्ट मैच जीते हैं।
4. रोहित शर्मा ने बतौर कप्तान पहला टेस्ट गंवाया
भारतीय कप्तान रोहित शर्मा ने बतौर कप्तान पहला टेस्ट गंवाया है। उन्होंने 5 टेस्ट में भारत की कप्तान की है। इसमें से भारतीय टीम ने शुरुआती चार टेस्ट जीते हैं।
5. घर में दस टेस्ट बाद हारा भारत 
भारतीय टीम को घरेलू मैदान पर 10 टेस्ट मैचों के बाद पहली पराजय का सामना करना पड़ा है। इससे पहले, 5 फरवरी 2021 को चेन्नई में हमें इंग्लैंड ने 227 रनों के अंतर से हराया था। 1 जनवरी 2013 के बाद के आंकड़े देखें तो भारत ने घर में खेले 45 में से तीसरा मैच गंवाया है।
6. WTC में सबसे ज्यादा सिंगल डिजिट पर आउट हुए पुजारा
भारत की नई दीवार कहे जाने वाले चेतेश्वर पुजारा वर्ल्ड टेस्ट चैंपियनशिप में सबसे ज्यादा 21 बार सिंगल डिजिट में आउट हुए।
7. कोहली ने भारत में खेला 200वां इंटरनेशनल मैच 
भारत में सबसे ज्यादा इंटरनेशनल मैच खेलने की लिस्ट में विराट कोहली तीसरे नंबर पर आ गए हैं। इस लिस्ट में विराट से ऊपर सचिन तेंदुलकर और महेंद्र सिंह धोनी के नाम हैं।
8. जडेजा ने 500वां इंटरनेशनल विकेट लिया
रवींद्र जडेजा ने 500वां इंटरनेशनल विकेट लिया। उनके नाम 503 विकेट हो गए हैं। वे 500 या उससे ज्यादा विकेट लेने वाले सातवें भारतीय गेंदबाज हैं। जडेजा से पहले श्रीनाथ, जहीर खान, आर अश्चिन, कपिल देव, हरभजन सिंह और अनिल कुंबले ऐसा कर चुके हैं।
9. 5 हजार रन और 500 विकेट लेने वाले दूसरे भारतीय
रवींद्र जडेजा 5 हजार रन और 500 विकेट लेने वाले सिर्फ दूसरे भारतीय खिलाड़ी हैं। जडेजा से पहले पूर्व महान ऑलराउंडर कपिल देव ऐसा कर चुके हैं। कपिल ने 56 मैचों में 28.83 की औसत से 687 विकेट लिए और 9,031 रन बनाए।
10. भारत ने इंदौर में पहला टेस्ट गंवाया 
भारतीय टीम ने इंदौर के होलकर मैदान पर पहला टेस्ट गंवाया है। इससे पहले यहां खेले गए दोनों टेस्ट मैच में भारतीय टीम को जीत मिली है। टीम ने इस मैदान पर तीन टेस्ट खेले हैं। ओवर ऑल रिकॉर्ड देखें तो भारत ने होलकर स्टेडियम में 12 मैच खेले हैं, इनमें उसे 10 में जीत और 2 में हार मिली है।